**Britanski časopis *The Guardian* je slovenski paviljon uvrstil med pet najboljših paviljonov na 57. beneškem bienalu**

Britanski časopis *The Guardian* je uvrstil predstavitev Republike Slovenije med pet najboljših paviljonov letošnjega beneškega bienala. Slovenijo letos zastopata umetnica Nika Autor in kustosinja Andreja Hribernik s projektom *Novicam se ne odpovemo!*. Projekt sestavljata film Nike Autor z naslovom *Obzornik 63 – Vlak senc* in zbornik, ki so ga uredili Nika Autor, Andreja Hribernik, Ciril Oberstar in Andrej Šprah.

Novinarka in umetnostna kritičarka Laura Cumming je za *The Guardian* zapisala »Vrhunsko izvirni film Nike Autor, ki se osredotoča na vlake kot simbole upanja in obupa, kolažno sestavlja podvozja Busterja Keatona in današnje imigrantske slepe potnike, posnetke stare železniške linije Beograd–Ljubljana in sodobne podobe ljudi, ki nosijo domov železniške pragove za kurjavo pozimi. Nika Autor je novi John Grierson.«

Poleg *The Guardiana* je slovenski paviljon na lestvico desetih paviljonov, ki jih morate videti, uvrstila tudi britanska spletna platforma *a-n*, največja britanska organizacija umetnikov z več kot 21.000 člani.

Jennifer Higgies, novinarka in sourednica revije *Frieze*, je v svojem članku o vrhuncih nacionalnih udeležb v Arzenalu *Obzornik 63* opisala kot delo, ki človeka »globoko prevzame«. *Frieze* je ena najpomembnejših mednarodnih revij o sodobni umetnosti, ki izhaja v Londonu od leta 1991.

Film *Obzornik 63 – Vlak senc* bodo ustvarjalci predstavili tudi v Sloveniji, s potujočimi gostovanji v različnih institucijah v poletnih mesecih. Koledar predstavitev, ki jim bodo sledili pogovori s soustvarjalci, bomo objavili v kratkem.